Lühiülevaade Märjamaa valla 2021. aasta eelarvest

Märjamaa valla 2021. aasta eelarve koostamise aluseks olid kohaliku omavalitsuse korralduse seadus, kohaliku omavalitsuse üksuse finantsjuhtimise seadus, Märjamaa valla finantsjuhtimise kord ning Märjamaa valla arengukava ja eelarvestrateegia.

# Novembris 2020 võeti vastu [Märjamaa valla arengukava 2018-2030 uus redaktsioon](https://www.riigiteataja.ee/akt/425112020001) koos investeeringute kavaga aastateks 2020-2024 ning eelarvestrateegiaga aastateks 2021-2024. [Märjamaa valla 2021. aasta eelarve](https://www.riigiteataja.ee/akt/422012021021) võeti vastu Märjamaa Vallavolikogu 19.01.2021 määrusega nr 112 ning on koostatud tekkepõhiselt. [Märjamaa valla 2021. aasta eelarve I lisaeelarve](https://www.riigiteataja.ee/akt/419032021002) vastu võtmisega 16.03.2021. aastal täpsustati tasandus- ja toetusfondist laekuvad eraldised ning viidi üle aastavahetuse jäägist pooleli jäänud põhivarade soetused ja projektide rahalised vahendid.

2021. aasta peamised prioriteedid on:

* Märjamaa vald on turvaline, atraktiivne ning loodussõbraliku elu- ja töökeskkonnaga vald, kus avalike teenuste võrgustik on optimaalne ja kättesaadav kõigile vallaelanikele.
* Käesoleval aastal investeeritakse kõige enam elukeskkonna parandamisse: rekonstrueeritakse kruusa ja mustkattega teid, valmib Vana-Vigala kergtee ja alustatakse Välja tänava rekonstrueerimisega.
* Hariduse kättesaadavuse tagamise eesmärgil on eelarves planeeritud suuremahulised investeeringud hariduse valdkonda: Märjamaa gümnaasiumi vana-osa koolihoone rekonstrueerimine ja algklasside maja akende vahetus ning staadioni rekonstrueerimine, Vana-Vigala põhikooli ja Varbola lasteaed algkooli rekonstrueerimine.
* Väiksemamahulised investeeringud on planeeritud kultuuri, elamu- ja kommunaalmajanduse, sotsiaalhoolekande, keskkonnakaitse ja üldvalitsemise valdkonda.

Põhitegevuse tulud[[1]](#footnote-1)

**2021. aasta eelarves on planeeritud tulud 11,5 miljonit eurot. See on 0,4 miljonit eurot ehk 3,5% vähem kui 2020. aasta eelarve tegelik täitmine. Põhitegevuse tulud moodustuvad maksutuludest, kaupade ja teenuste müügitulust, saadavatest toetustest tegevuskuludeks ja muudest tegevustuludest.**

* Eelarve tuludest 54,7% ehk 6,3 miljonit eurot moodustab tulumaks (võrreldes 2020. aastaga kasv +4,0%)[[2]](#footnote-2). 2020. aastast suureses kohalikele omavalitsustele ülekantav tulumaksu osa 11,93%lt 11,96%le.
* Kaupade ja teenuste müügist kogutakse eelarvesse 6,1% ehk 0,7 miljonit eurot (+23,2%).
* Saadavad toetused moodustavad eelarve tuludest 34,0%, ulatudes 3,9 miljoni euroni (-17,0%).

Eelmisel aastal eraldati riigieelarvest täiendavalt toetust tulubaasi stabiliseerimiseks ning kohalike teede hoiuks kokku 0,7 miljonit eurot seoses puhkenud konroonapandeemiaga. Projektidest saadavad toetused lisanduvad aasta jooksul ja lisatakse eelarvesse lisaeelarvetega.

* Muud tulud (maamaks, maavarade kaevandamise tasu, vee erikasutus jms) moodustavad eelarve tuludest 5,2% ehk 0,6 miljonit eurot (+2,1%).

Põhitegevuse kulud [[3]](#footnote-3)

**2021. aasta eelarves on planeeritud põhitegevuse kulud 10,9 miljonit eurot. See on 0,5 miljonit eurot ehk 4,6% enam kui 2020. aasta eelarve tegelik täitmine.**

Põhitegevuse kulud jaotuvad üheksa erineva valdkonna vahel, mis omakorda jagunevad majandusliku sisu alusel kaheks: antavad toetused ja muud tegevuskulud (majandamis- ja personalikulud).

* **Haridus** moodustab suurima osa põhitegevuse kuludest 56,7% ehk 6,2 miljonit eurot, kasv (+3,5%)**:**
	+ sh personalikulud4,5 miljonit eurot (-0,4%).
	+ sh majandamiskulud 1,6 miljonit eurot (+15,5%).
	+ sh antavad toetused 0,1 miljonit eurot (+12,7%).
* **Vaba aeg, kultuur ja religioon** moodustab 14,1% ehk 1,5 miljonit eurot, suurenemine (+10,1%).
	+ sh personalikulud0,7 miljonit eurot (+2,6%).
	+ sh majandamiskulud 0,6 miljonit eurot (+22,6%).
	+ sh antavad toetused 0,2 miljonit eurot (+8,5%).

Ülejäänud 29,2% põhitegevuse kuludest ehk 3,2 miljonit eurot (+4,2%) jaguneb seitsme valdkonna vahel järgmiselt:

* **Üldised valitsussektori teenused** 1,25 miljonit eurot (+7,0%), sh on reservfondi suuruseks on planeeritud 0,05 miljonit eurot ehk 4,0% valitsussektori kuludest.
* **Sotsiaalne kaitse** 0,9 miljonit eurot (-0,2%).
* **Majandus** 0,55 miljonit eurot (+26,2%).
* **Muud** ehk 0,5 miljonit eurot (-12,3%) jaguneb avaliku korra, keskkonnakaitse, elamu- ja kommunaalmajanduse ja tervishoiu valdkonna kulude vahel.

Majandamis- ja personalikulud tervikuna moodustavad 93,2% ehk 10,2 miljonit eurot, suurenedes 4,2% võrrelduna 2020. aasta täitmisega. Personalikulud moodustavad 59,9% põhitegevuse kuludest. Antavad toetused moodustavad 6,8% ehk 0,7 miljonit eurot, suurenedes 10,6%.

Joonis 1. Põhitegevuse kulud majandusliku sisu alusel valdkonniti 2021. aastal võrreldes 2020. aasta eelarve täitmisega (tuhat eurot)

Investeerimistegevus

**2021. aasta eelarves on planeeritud investeerimistegevuse kulud 3,1 miljonit eurot, mis on 0,7 miljonit eurot vähem kui 2020. aastal tegelik täitmine. 2021. aastaks planeeritud investeeringutest on 0,6 miljonit kavandatud toetuste arvelt.**

**Investeeringud koosnevad:**

* **põhivara soetustest**, mis moodustab 92,7% ehk 2,9 miljonit eurot kogu investeeringute mahust on suurimad investeeringuobjektid:
	+ - Investeeringud kruusa- ja mustkattega teedesse, Vana-Vigala kergtee ehitamine ja Välja tänava rekonstrueerimine, kokku 1,5 miljonit eurot.
		- Märjamaa gümnaasiumi vana-osa koolihoone rekonstrueerimine ja algklasside maja akende vahetus ning staadioni rekonstrueerimine, kokku 0,9 miljonit eurot.
		- Vana-Vigala põhikooli ja Varbola lasteaed-algkooli rekonstrueerimine, kokku 0,16 miljonit eurot.
		- Väiksemamahulised investeeringud, kokku 0,34 miljonit eurot.
* **põhivara soetuseks antavast sihtfinantseerimisest**, mis moodustab 4,3% ehk 0,13 miljonit eurot:
	+ - Hajaasustuse programm ja Vigala hooldekodu rekonstrueerimine 0,13 miljonit eurot.
* **Intressikuludest,** mismoodustab 3,0%ehk0,1 miljonit eurot.

Investeeringute finantseerimiseks võetakse käesoleval aastal pikaajalist laenu 1,6 miljonit eurot.

Joonis 2. Investeeringud valdkondade ja finantseerimisallikate kaupa (tuhat eurot)

Finantsseis

* **Omafinantseerimisvõime** ehk põhitegevuse tulude ja põhitegevuse kulude vahe on 0,6 miljonit eurot ehk 4,8% põhitegevuse tuludest, millest tasutakse olemasolevaid laenu makseid. Eesmärk on järgnevatel aastatel omafinantseerimisvõimekust võimalusel suurendada.
* **Netovõlakoormus** (kohustused miinus likviidsed varad) suureneb 2021. aasta lõpuks 61,3%ni põhitegevuse tuludest ehk 7,12 miljoni euroni. Seaduse kohaselt on 2021. aastal valla netovõlakoormuse ülempiiriks 80% põhitegevuse tuludest (9,17 miljonit eurot). Seega püsib Märjamaa vald lubatud netovõlakoormuse piirides.
* **Likviidsete varade maht** 2020. aasta lõpuks oli 1,56 miljonit eurot, millest 0,94 miljonit eurot suunati kulude katteks. Likviidsete varade suunamata jääk aasta lõpuks on planeeritud 0,1 miljonit eurot.

Ülevaate koostas:

Lea Laurits

rahandusosakonna juhataja

lea.laurits@marjamaa.ee

1. maksutulud, tulud kaupade ja teenuste müügist, saadavad toetused, muud tegevustulud [↑](#footnote-ref-1)
2. sellist tähistust, võrdlemaks 2021.aasta eelarvet 2020. aasta eelarve täitmisega, kasutatakse dokumendis läbivalt [↑](#footnote-ref-2)
3. antavad toetused, muud tegevuskulud [↑](#footnote-ref-3)